3. Pozícia Parlamentu k novému návrhu rozpočtu na rok 2011 po úpravách Rady (
Sidonia Elżbieta Jędrzejewska
(PL) Vážený pán predseda, myslím si, že poslanci by mali dostať krátke vysvetlenie. Hlasujeme o návrhu, ktorý nám predložila Rada a ktorý je bez zmien, je totiž totožný s pozíciou, ktorú minulý týždeň prijal Výbor pre rozpočet. Je v súlade so záverom veľmi dlhých rokovaní, ktoré trvali 10 mesiacov.
Chcela by som sa pri tejto príležitosti poďakovať predovšetkým špecializovaným spravodajcom z výborov Európskeho parlamentu. Ďakujem vám za neutíchajúcu dôveru a podporu. Ďakujem, že ste nám umožnili prijať dnes rozpočet na rok 2011, ktorý tak nadobudne účinnosť hneď na začiatku januára budúceho roka.
Olivier Chastel
Vážený pán predseda, vážené poslankyne, vážení poslanci, Parlament teda prijal pozíciu Rady k návrhu rozpočtu na rok 2011 bez pozmeňujúcich a doplňujúcich návrhov. V mene Rady môžem byť len spokojný so spoločnou dohodou v súvislosti s rozpočtom na rok 2011.
(potlesk)
Predseda
Vypočujte si toto vyhlásenie. Je to dôležité. Po prvýkrát v dejinách sme uplatnili postup vymedzený v Lisabonskej zmluve. Minulý rok sme uplatnili zjednodušený postup. Po prvýkrát sme uplatnili celý postup Lisabonskej zmluvy. Preto by som chcel urobiť toto vyhlásenie. Európsky parlament prijal pozíciu Rady z 10. decembra 2010 k návrhu všeobecného rozpočtu, ktorý Komisia predložila 26. novembra 2010. Rozpočtový postup bol ukončený v súlade s článkom 314 Zmluvy o fungovaní Európskej únie. V zmysle tohto článku, ako aj bodu 4 písmeno a) vyhlasujem, že rozpočet na rok 2011 bol definitívne prijatý, a teraz tento dokument oficiálne podpíšem.
